Φάνης Τουτζιάρης

Ο Φάνης (Θεοφάνης) Τουτζιάρης (γεννημένος στις 8 Ιανουαρίου 1965, στη Νεοχωρούδα Θεσσαλονίκης) είναι Έλληνας επαγγελματίας ποδοσφαιριστής, ο οποίος πραγματοποίησε μεγάλη καριέρα αγωνιζόμενος κυρίως στη θέση του κεντρικού επιθετικού.

 Ποδοσφαιρική καριέρα 
Ξεκίνησε το ποδόσφαιρο το 1982 με τον Οδυσσέα Κορδελιού στην Γ΄ Εθνική όπου αγωνίστηκε για δύο σεζόν. Το καλοκαίρι του 1984 μετακόμισε από τον Οδυσσέα Κορδελιού στον Μακεδονικός Νεάπολης, που αγωνίζονταν στη Β΄ Εθνική. Φόρεσε τη φανέλα του Μακεδονικού Νεάπολης για 2 ½ σεζόν και την 1η Ιανουαρίου 1987 μεταγράφηκε στον Ηρακλής Θεσσαλονίκης.

Με τα χρώματα του “Γηραιού” καθιερώθηκε ως ένας από τους σημαντικότερους επιθετικούς της δεκαετίας του 1980 στο ελληνικό ποδόσφαιρο. Παρέμεινε στο Καυτανζόγλειο έως τον Δεκέμβριο του 1994, καταγράφοντας 238 συμμετοχές στο πρωτάθλημα και 62 γκολ. Είναι ένατος σε συνολικές συμμετοχές (283) και πέμπτος σκόρερ στην ιστορία του συλλόγου με 73 γκολ (62 στο πρωτάθλημα, 9 στο Κύπελλο Ελλάδας, 1 στο Ελληνικού Λιγκ Καπ και 1 στο κύπελλο ΟΥΕΦΑ.

Στις 13 Σεπτεμβρίου 1989, πραγματοποίησε το ντεμπούτο του στις ευρωπαϊκές διοργανώσεις, αγωνιζόμενος με τη φανέλα του Ηρακλή Θεσσαλονίκης κόντρα στην ελβετική Σιόν, σημειώνονταν στο 29ο λεπτό το νικητήριο τέρμα της ομάδας του. Δεν αγωνίστηκε στη ρεβάνς και η ομάδα του αποκλείστηκε. Τη σεζόν 1990–1991 ο Ηρακλής Θεσσαλονίκης, με τον Φάνη Τουτζιάρη στη σύνθεσή του, αντιμετώπισε στο Λουίς Καζανοβά της Βαλένθια, την τοπική ομάδα για το Kύπελλο ΟΥΕΦΑ. Στο πρώτο παιχνίδι στο Καυτανζόγλειο οι δύο ομάδες είχαν έρθει ισόπαλες με 0–0. Το ίδιο αποτέλεσμα σημειώθηκε και στην Ισπανία, με συνέπεια η αναμέτρηση να οδηγηθεί στην παράταση, με τους γηπεδούχους να επικρατούν τελικά με 2–0 και να παίρνουν την πρόκριση.

Τον Δεκέμβριο του 1994 μεταγράφηκε στον Άρη Θεσσαλονίκης με τον οποίο αγωνίστηκε στην Α΄ Εθνική για δύο χρόνια. Πραγματοποίησε το ντεμπούτο του στις 21 Δεκεμβρίου 1994, στον εκτός έδρας αγώνα Κυπέλλου Ελλάδας της ομάδας του με τον Εδεσσαϊκό. Στους “κίτρινους” είχε συνολικά 50 συμμετοχές και 12 τέρματα. Αναλυτικότερα είχε 40 συμμετοχές και 11 γκολ στην Α΄ Εθνική, και 10 συμμετοχές και ένα τέρμα στο Κύπελλο Ελλάδας.

Τον Ιανουάριο του 1997 έμεινε ελεύθερος από τον Άρη Θεσσαλονίκης και συνέχισε για ένα εξάμηνο στον Απόλλωνα Καλαμαριάς, όπου και ολοκλήρωσε την επαγγελματική του καριέρα ως ποδοσφαιριστής. Στον Απόλλωνα Καλαμαριάς αγωνίστηκε 9 φορές και σημείωσε 3 τέρματα με αντιπάλους τον Α.Ο. Τρίκαλα, τον Π.Α.Σ. Γιάννινα και τον Λεβαδειακό.

Εθνική ομάδα
Ο Φάνης Τουτζιάρης πραγματοποίησε το ντεμπούτο του με το εθνόσημο στη φιλική ήττα της Εθνικής Ελλάδας από την αντίστοιχη τουρκική στις 29 Μαρτίου 1989. Συνολικά κατέγραψε 4 συμμετοχές και σημείωσε ένα τέρμα. Η τελευταία συμμετοχή του ήταν στον φιλικό αγώνα Ελλάδα–Βολιβία 0–0, στις 13 Μαΐου 1994.

Παραπομπές

Εξωτερικοί σύνδεσμοι
 Προφίλ του Φάνη Τουτζιάρη στο transfermarkt.com

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές Μακεδονικού
Κατηγορία:Ποδοσφαιριστές Ηρακλή Θεσσαλονίκης
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Απόλλων Καλαμαριάς